Поредна поръчка на БДЖ за ремонт на локомотиви породи нови съмнения за злоупотреби на държавните железници. За тях съобщи русенската компания за производство на маневрени локомотиви "Експрес сервиз". Казусът е описан в писмо до министъра на транспорта Ивайло Московски с копие до комисията по транспорт в Народното събрание и до медиите. Новите подозрения идват малко след като предишен търг на БДЖ за ремонт на локомотиви за 4 млн. лв. беше прекратен след проверка, назначена от Московски.

Сега поръчката е доста по-мащабна. Тя е за ремонт на 30 локомотива (серия 44000 и 45000) на "БДЖ – Пътнически превози" за период от три години. Търгът беше обявен през април, а прогнозната стойност е 58 млн. лв. без ДДС.

"Експрес сервиз" се занимава с производство на маневрени локомотиви и ремонти, като работи успешно с частните компании, но не и с държавната БДЖ. Според русенския завод необосновано големият обем на поръчката се прави с цел ограничаване на конкуренцията. Основните критики на "Експрес сервиз" са няколко. Първо, необосновано високи икономически и финансови изисквания към кандидатите. Второ, необоснована прогнозна стойност в размер на 58 млн. лв., която според компанията е изключително завишена и не съответства на пазарните нива. Според "Експрес сервиз" процедурата подготвя разходването на необосновано много средства към предварително избран чуждестранен изпълнител, както и "злоупотреба с активи на БДЖ и скрита приватизация на сгради и съоръжения, като едновременно с това "БДЖ – Пътнически превози" капитулира от една от основните си дейности – ремонт на локомотиви.